Gundulf av Rochester

Gundulf (født i 1024 i Normandie, død 7. mars 1108 i Rochester i England) var en normannisk munk som kom til England etter erobringen i det 11. århundre, og ble biskop av Rochester og prior for katedralprioriet. Guldulf bygde en ny katedral i byen. Han var en stor byggherre som også bygde flere slott, som Rochester Castle, Colchester Castle og ikke minst White Tower i London. 


== Liv og virke ==


=== Bakgrunn ===
Han var en venn og elev av Lanfranc av Caen. Lanfranc hadde vært abbed i bemnediktinerklosteret i Bec. Gundulf kom til England i 1070 som en av flere munker fra abbediet i Bec i Normandie. Han var en sentral person i oppgaven med å reorganisere det engelske klostervesenet etter fransk mønster, noe Lanfranc hadde fått i oppdrag å gjøre etter at han ble utnevnt til erkebiskop av Canterbury av Vilhelm Erobreren.


=== Biskop ===
I 1075 gikk kongen med på å utnevne Gundulf til biskop av Rochester, etter anmodning fra Lanfranc. Han ble bispeviet den 19. mai 1077 og innsatt i embetet. Tidligere det året hadde Lanfranc tatt over store deler av eiendommene som hadde tilhørt St. Andrew's kirke i Rochester fra kongens halvbror Odo av Bayeux, og da Gundulf ble innsatt gav Lanfranc mye av dette til kirken. Dette betød at Gundulf hadde sikret sine prosjekter et godt økonomisk grunnlag, og han kunne derfor begynne nybyggingen av den nesten sammenraste katedralen i 1080.
Kongen kalte i 1078 Gundulf til London for å lede arbeidet med byggingen av White Tower, den eldste delen av Tower of London. Slottet i Colchester ble påbegynt et par år senere. 
I 1083 ble katedralprioratet St Andrew the Apostle grunnlagt i Rochester, med Gundulf som første prior. Han kjøpte store eiendommer for egne midler og gav dem til klosteret, og han sørget også for at andre gav eiendommer. Sammen med erkebiskop Lanfranc begynte han med byggingen av klosterbygninger, og fortsatte arbeidet med katedralen. Han fikk senere relikvier at Paulinus av York, en tidligere biskop av Rochester og erkebiskop av York som hadde blitt helligkåret, plassert i et sølvskrin i kirken. 
Gundulf gikk for å være ytterst from og særdeles gavmild overfor de fattige. Omkring 1082 grunnla Gundulf abbediet St Mary's for benediktinersøstre i West Malling. Han utnevnte dets første abbedinne da han selv lå for døden. Han grunnla også St Bartholomew's Hospital i Rochester. Ved hans virke fikk bispedømmet Rochester et slikt solid fundament at det bestod helt inn i reformasjonstiden. 
Da Gundulf døde i 1108 var skipet og vestfronten på katedralen ferdig.
Et bibelmanuskript fra hans etterlatenskaper befinner seg i Huntington Library i California. Det i 1717 grunnlagte britiske Corps of Royal Engineers betrakter biskop Gundulf som sitt «første medlem».


== Episkopalgenealogi ==
Hans episkopalgenealogi er:

Erkebiskop Robert av Jumièges (?-1070)
Biskop William the Norman (?-1075) *bispeviet 1051
Erkebiskop Lanfranc O.S.B. (1005-1089) *1070
Biskop Gundulf (?-1108) *1077


== Litteratur ==
Martin Brett: «»Gundulf (1023/4–1108)». I: Henry Colin Gray Matthew, Brian Harrison (utg.): Oxford Dictionary of National Biography, from the earliest times to the year 2000 (ODNB). Oxford University Press, Oxford 2004, ISBN 0-19-861411-X, Stand: Mai 2011
William Hunt: «Gundulf». I: Leslie Stephen, Sidney Lee (utg.): Dictionary of National Biography. Bind 23: Gray – Haighton. MacMillan & Co, Smith, Elder & Co., New York City / London 1890, s. 339–341.


== Referanser ==